钦定古今图书集成/方舆汇编/职方典/第1470卷 > 《翠松般若二庵记》冯时可
## 钦定古今图书集成/方舆汇编/职方典/第1470卷 > 《翠松般若二庵记》冯时可

自宾川州至云南县中，道为九鼎，一云“九顶”，去县二
十五里。汉时五色云现兹邑，邑所受名。唐代村人闻
空中天乐，累日不休，相与芟刈翳楚，九洞出焉。一洞
有石佛像五躯，寺因而刱，虽经千年，古瓦犹在，后人
重加修复，遂成杰观。余自宾川来饭梁王山，山故产
金场也。云南令黄应元来迎，与茗话久之，因更肩上
山数折，长松巨石，掩映晴岚。望上有楼，翼然峙于南
岭，嵯峨天际，问之，名“一篑楼。”良久至招提，从山背行，
老树拏云千尺，翠色滴滴，欲上人衣。良久至顶，俯视
千里，游目无际，邑城弹丸，如在履舄下。前所见一篑
楼，卑卑弹伏，若朝宗自效者。下而入古佛，石窦嵌空，
令人不衣自煖。已而侧足扪萝，升毘卢殿，上燃灯阁，
飞楼栈道，穴岩悬壁，如蜂房鸟窠，累然重累，缀于空中，下临无地已。从石桥右折而度平冈，北望九朵芙
蓉，嶙峋突兀，直排秋旻。所架楼阁，皆在岩半，奇绝哉！
由平冈折而南为一篑楼，对望北岩如绣壁，奇峭摩
天，入我掌握，可爱也。盖非是冈不能见北岩胜，非是
楼又不能成此冈胜。“闻为杨晓屏使君建，亦善点缀
矣。”凭栏久之，万山莽苍，瞑色冉冉，随飞鸟至。已而月
丽长空，氛翳尽扫，轻寒如水，清凄若霜。北岩偏受月
光，如琼山瑶殿。而僧庐中千灯零乱若繁星。其南望
则万山起伏，如浸水晶宫，纤毫可数。生平所见月夕，
无佳于此。然当此佳境，天远人孤，虽无鸣梭响练之
聆，窃“有破镜刀环之感矣。”是夕宿楼中。明旦下山，黄
令请游翠松庵。稍迂五里，从乱山中，良久始至。佛像
庄严整丽，庭中茶花数十株，蔽亏庭宇。门外万松参
差，翠色欲流。又十馀里，下山坡，历平田，至般若庵。佛
灯荧荧，金像如生。后有杰阁，凭栏一望，千顷稻花，若
一片黄云。其外远如蛾黛，翠色横亘，旷哉斯游乎！岩
光泉响，洗千秋之耳，披万里之襟，何必五岳三峨三
里，入云南邑。宿官署。夜漏发，风起林杪，谡谡调调，惊
醒归梦，披帷拥衾，月溜下庭除，射影屋梁。恍然对所
谓伊人。未知在九鼎耶？翠松般若庵耶？江东小斋耶？
行游卧游，孰梦而孰真也？